|  |  |
| --- | --- |
|  |  *See artikkel räägib Tallinna tänavast; Tartu tänava kohta vaata artiklit Magasini tänav (Tartu)* |

---

Kaart
Magasini ja Ravi tänava ristmik
**Magasini tänav** on tänav Tallinnas Kesklinna linnaosa Veerenni asumis.

Tänav algab Ravi tänavalt, kulgeb lõuna suunas, ristub Naeri, Herne, Puhke, Tare ja Vaikse tänavaga ning lõpeb Õilme tänaval.

Tänava pikkus on umbes 770 meetrit. Herne tänavast Ravi tänavani ulatuv lõik on ühesuunaline.

Magasini tänava ääres asub Vaikne park. Magasini tänava äärde jääb pärast Herne tänavaga ristumist lääne pool Siselinna kalmistu. Päris Magasini tänava äärde ulatus omal ajal Juudi kalmistu, mille aga nõukogude võim 1960. aastatel hävitas ja autoparklaks muutis. Tänapäeval meenutab kadunud surnuaeda vaid säilinud paemüürile pandud mälestustahvel.

Ajalugu
-------

Magasini tänav sai nime 1885. aastal. Tänava saksakeelne nimi oli *Magazinstrasse* ja venekeelne nimi *Магазинная улица*. Magasini tänava nimi tulenes sõjaväeladudest ehk nn magasinidest, mille juurde tänav viis.

Magasini ja Herne tänava ristmik
Vaikne tänav 1 / Magasini tänav 28
Magasini tänav Tallinnas
Tallinna vana juudi kalmistu mälestustahvel Magasini tänaval Tallinnas

"Magasini tänava lõpus, kus lõpeb majaderida ja algavad linnaäärsed heinamaad, Tallinna kuulus "dshungel", pättide ja iga inimliku ilme kaotanud naiste suvine asupaik, seisab kahekordne, hall kivimaja, hulga korstnatega. See on Tallinna ja Harjumaa vangide hooldamise seltsi poolt asutatud ja üleval peetav vanglast vabanenute varjupaik. ... Kuid koht ja ümbrus ei ole varjupaigal kõige meeldivam. Talvel valitseb veel vaikus, kuid suvel sünnib siin asju, mida kesklinnas liikuv pealinnalane uneski ei näe. Suvel elavad "pätid" "dshunglis". Iga päev, eriti laupäeviti, kihab heinamaa seltskonna põhjakihi jätistest. Tee "dshunglisse" läheb varjupaigast mööda. Siin veetakse joobnud naisi juukseid pidi, pussitatakse, pekstakse. Juba Magasini tänava otsa juures võib suvel näha "pättide" asukohti lepaokstest või vanast presendiräbalast tehtud telgikese kujul. Nendes telkides, heinaküünides ja ka otse lagedal heinamaal leiavad aset "pättide" jõledad joomise- ja armastusstseenid." Varjupaik oli asutatud 1924. aastal. 

Magasini tänava lõpus Siselinna kalmistu ääres asus 1926. aastal ehitatud Tallinna Tiisikushaigla hoone. 

Magasini tänav 20 hoones asus Tallinna linna aurupesumaja, teenindusettevõte asub hoones ka tänapäeval.

1939. aastal nimetati Magasini tänav, Tallinna linnavolikogu poolt Magasi tänavaks.

Teise maailmasõja järel rajati Magasini tänaval sõjaväeladude ehk magasinide kohale aastatel 1944–1949 sõjavangilaager, hilisem Eesti NSV Siseministeeriumi Paranduslike Tööde Valitsuse poolkinnise, üldrežiimiga koloonia nr 5 (JUM 422/5, Alice Tisleri tänav 31a) ja Eesti Justiitsministeeriumi Vanglate Ameti Tallinna vangla (Magasini 35). NSV Liidu Siseministeeriumi kinnipidamiskohtade valve sisevägede polk s/o 7519 asus Rahumäe teel Tallinnas.

Tallinna Tiisikusehaigla hoone, Magasini 29
12. juulil 1949 anti sellele tänavale naispunakaartlase Alice Tisleri nimi ja aastatel 1949–1990 oli tänava nimi **Alice Tisleri tänav**.

1963. aastal hävitati Tallinna vana juudi kalmistu, 1967. aastal rajati kalmistule Eesti NSV Autotranspordi ja Maanteede Ministeeriumi Vabariikliku Autotranspordi Trusti Tallinna Autokaubaveo Valitsuse Autotranspordibaasi nr 1 automajand ja Koondis Tallinna Autoveod 1. filiaal (Alice Tisleri tänav 10).

Aadressil Magasini tänav 32b tegutses Tallinna I Toidukaubastu kaupluse Vilnius filiaalkauplus Õilme.

1966. aastal moodustati NSV Liidus ajateenijatest miilitsapataljonid, üks selline loodi ka Tallinnas. Hoone Tisleri 31a Tallinnas asus NSV Liidu Siseministeeriumi Sisevägede Eriotstarbeline Miilitsa Üksikpataljon (*осмбм*) s/o 5460 – Tallinna Miilitsapataljon. 

Magasini tänava nimetus taastati 3. augusti 1990. aasta Tallinna Linnavalitsuse määrusega, 1. jaanuarist 1991.

Aadressil Magasini tänav 31a asus Eesti taasiseseisvumise järel esmalt Eesti Kaitseväe Vahipataljon ning 1993–2003 Õhutõrjedivisjon ja Õhuväe Staap.

Hoonestus
---------

* Magasini tänav 28 // Vaikne tänav 1 asub 1925. aastal valminud Vaikse tänava elamurajoonis arhitekt Eugen Habermanni projekteeritud hoone. Kultuurimälestis nr 8249
* Magasini 29 krundil asus 1950. aastatel Tallinna Linna Nakkushaigla.
* Magasini 31, Tallinna vangla.
* Magasini 34 asus Ida-Tallinna Keskhaigla Haigekassa ravikindlustusega hõlmamata isikutele ambulatoorse üldarstiabi ja statsionaarse ravi ITK Magasini üksus.

|  |  |
| --- | --- |
|  | Pildid, videod ja helifailid Commonsis: **Magasini tänav** |

Viited
------

1. ↑  Tallinna tänavanimed. KNAB.
2. ↑  Päring kohanimeandmebaasist. Eesti kohanimed
3. ↑  Aleksander Kivi. Tallinna tänavad. Tallinn, 1972, lk. 123
4. ↑  Elu merehädalised. Rahvaleht, 3. jaanuar 1928, nr. 1, lk. 4.
5. ↑  Magasini 20, epl.delfi.ee, 30.03.1996
6. ↑  SAARMAS AS - Magasini 20, Tallinn
7. ↑  Rida Tallinna tänavaid ümberristimisele, Päewaleht, nr. 110, 23 aprill 1939
8. ↑  Erastatavate toidukaupluste nimekiri, Eesti Vabariigi Valitsuse korraldus 26.septembrist 1991.a. nr.342-k. Riigi Teataja
9. ↑  Rauno Võsaste, "Eestlased miilitsapataljonis. Sõjaväeosa nr 5460 lugu" ISBN 9789949018628, Kirjastus: Ferricrux, 2020
10. ↑  Magasini tn [-1939; 3.08.1990 LVm K-VR Alice Tisleri tn (1949–1990)], www.eki.ee (vaadatud 10.05.2021).
11. ↑  8249 Elamu Vaikne t 1, 1925. a, Kultuurimälestiste register
12. ↑  Kalender-märkmik. Eesti NSV Ajalehtede-ajakirjade kirjastus, Tallinn, lk 130.
13. ↑  Tallinn annab haigla tasuta üürile, Äripäev, 24. aprill 2007

| * v
* r
Veerenni asumi tänavad |
| --- |
| Tänavad | 
Herne tänav · Hospidali tänav · Invaliidi tänav · Juhkentali tänav · Kauna tänav · Kodu tänav · Liivalaia tänav · Luku tänav · Magasini tänav · Naeri tänav · Oa tänav · Pille tänav · Puhke tänav · Pärnu maantee · Ravi tänav · Tare tänav · Tatari tänav · Tiiu tänav · Töökoja tänav · Uus-Tatari tänav · Vaikne tänav · Vana-Lõuna tänav · Vana-Veerenni tänav · Varre tänav · Veerenni põik · Veerenni tänav · Vineeri tänav · Võtme tänav · Õilme tänav · Õpetajate tänav |